પણ આજકાલ કૉમન મેન બિચારો હિંદીવાળા કહે છે ‘એમ કન્ફુજા ગયા હૈ’. વચ્ચે થોડા વખત સુધી એને રસ્તા પરના ભૂવા, ટ્રાફીક અને દબાણો પજવતા હતો. એનો કાચો-પાકો ઉકેલ આવ્યો એટલે એને થયું કે હવે નિરાંતે સ્કૂટર હંકારીશું. એ હજુ કીક મારીને સ્કૂટર ગબડાવે ત્યાં તો એની નજર સામે રૂપિયો ગગડવા લાગ્યો. હવે આ રૂપિયાનું ગગડવું ભારે કન્ફ્યુઝ કરી મૂકે એવો પ્રશ્ન છે. કારણ એ કેમ ગબડે છે એ હજુ સુધી કોઈ એને સમજાવી શક્યું નથી. બેસતા વર્ષે નૂતનવર્ષાભિનંદન પાઠવવાનો રિવાજ છે એમ એમ રૂપિયો ગગડે ત્યારે ‘એ ગોળ છે એટલે ગબડે છે’ એવો મેસેજ ફોરવર્ડ કરવાનો રિવાજ છે. અત્યાર સુધી એ મેસેજ ફોરવર્ડ કરીને ઘટતું કર્યાનો સંતોષ માણી લેતો હતો. પણ રૂપિયાનું કંઈક થાય એ પહેલા પેટ્રોલના ભાવ એને પજવવા લાગ્યા છે. પેટ્રોલના ભાવ એવી બાબત છે જેને વગર રૉકેટે, ઇસરોની મદદ વગર આસમાને પહોંચાડી શકાય છે. કોઈએ તો એવું પણ સૂચવ્યું હતું કે ઇસરોએ એકાદ વાર રૉકેટની ઉપર ‘પેટ્રોલના ભાવ’ લખવાનો ટ્રાય કરવો જોઈએ. શક્ય છે એમ કરવાથી વગર ઇંધણે એ આસમાને પહોંચી જાય.